**PAMOKOS PLANAS**

**Pamokos tema :** Būdvardžių ir daiktavardžių derinimas stebint Neries upės aplinką.

**Pamokos tikslas** : Įtvirtinti mokinių žinias, derinant būdvardžius ir daiktavardžius apibūdinant gamtos objektus.

**Pamokos uždaviniai** : Dirbdami porose, gebės prisiminti, kas yra daiktavardis ir būdvardis, kaip jie tarpusavyje derinami.

Stebėdami aplinką, gebės apibūdinti gamtos objektus ir sukurti apie juos mįslių.

Pamokos pabaigoje gebės įrašyti tekste praleistas raides, derindami būdvardžius su daiktavardžiais.

**Ugdomos kompetencijos:** Komunikavimo, kūrybiškumo, pažinimo.

**Priemonės:** Užduočių lapai, rašymo priemonės.

**Vertinimas:** ideografinis.

**Metodai:** tyrinėjimas, aprašymas, kūrybinis darbas porose, refleksija.

**Vieta:** lauko klasė mokyklos kieme, panerys prie Mindaugo tilto Vilniuje.

**Klasės**: 3-4 klasė

**Pamokos eiga**

**Įvadinė dalis (iki 5 min)**

Pamoka pradedama lauko klasėje. Mokiniai prisimena, kaip būdvardis derinamas su daiktavardžiu ir pateikia pavyzdžių.

Trumpas aptarimas apie Neries upę, jos svarbą Lietuvai ir upės aplinką. "Neris – tai viena iš ilgiausių Lietuvos upių. Ji teka per miškus, pievas ir miestus, suteikdama gyvenimą aplinkiniams augalams ir gyvūnams**,** o šalia upės galima pamatyti net senovinius piliakalnius. Ši upė yra labai svarbi gamtai ir žmonėms, nes joje gyvena daug žuvų, o jos krantai – puiki vieta poilsiui ir gamtos stebėjimui“.

Skelbiama pamokos tema – įtvirtinsime žinias apie būdvardžių ir daiktavardžių derinimą, stebėdami Neries upės aplinką

**Pagrindinė veikla (40 min)**

Veikla vykdoma paneryje prie Mindaugo tilto

Mokiniai suskirstomi poromis. Kiekviena pora gauna užduočių lapą.

**Užduotis Nr. 1.** Užduočiai atlikti skiriama **15 minučių**

Stebėdami aplinką ,jie atsako į 5 klausimus, pabraukia būdvardžių ir daiktavardžių junginius.

 Veiklos apibendrinimas: aptariama, kaip sekėsi atsakyti į klausimus ir kokius būdvardžių ir daiktavardžių junginius jie naudojo.

**Užduotis Nr.2.** Užduočiai atlikti skiriama **15 minučių**.

Užduoties metu mokiniai ieško upės aplinkoje esančių objektų ir parašo jiems bent po 3 būdvardžius, derindami juos prie duotų daiktavardžių.

Mokiniai pasirenka vieną užduočių lape apibūdintą daiktą ir sukuria apie jį mįslę žodžiais ir judesiais. Kitos poros turi atspėti, kas tai.

Veiklos apibendrinimas: kurios poros apibūdintą daiktą sekėsi atspėti lengviausiai ir kodėl.

**Užduotis Nr.3.** Užduočiai atlikti skiriama **10 min.**

Veikla tęsiama lauko klasėje. Mokiniai gauna užduočių lapą su užduotimi įrašyti praleistas raides.

Veiklos apibendrinimas: porose pasikeitę lapais aptaria, kaip sekėsi atlikti užduotį.

**Apibendrinimas ir įsivertinimas (5 min)**

Mokytoja paklausia mokinių, kokių neaiškumų derinant daiktavardžius ir būdvardžius jiems dar kyla.

Atsakoma į klausimus ir atliekamas trumpas įsivertinimas judesiais:

* Jeigu pamokoje lengvai pavyko rasti ir apibūdinti daiktavardžius ir įrašyti praleistas raides be klaidų – sklando virš Neries kaip paukščiai.
* Jeigu pamokoje pavyko rasti ir apibūdinti daiktavardžius, bet nepavyko be klaidų įrašyti praleistas raides - siūbuoja kaip medžiai prie upės. .

Jeigu buvo sunku atlikti užduotis – krenta kaip akmenys į upę.